NEUVOSTON PÄÄTÖS,

tehty 13 päivänä marraskuuta 2006,

Cotonoun sopimuksen 96 artiklan mukaisten Togon tasavallan kanssa käytyjen neuvottelujen päättämisestä tehdyn päätöksen 2004/793/EY muuttamisesta

(2006/863/EY)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa 23 päivänä kesäkuuta 2000 allekirjoitetun (1) ja Luxemburgissa 25 päivänä kesäkuuta 2005 tarkistetun (2) kumppanuussopimuksen ja erityisesti sen 96 artiklan,

ottaa huomioon AKT–EY-kumppanuussopimuksen soveltamiseksi toteutettavista toimenpiteistä ja noudatettavista menettelyistä tehdyn neuvostossa kokoontuneiden jäsenvaltioiden edustajien välisen sisäisen sopimuksen (3) ja erityisesti sen 3 artiklan,

ottaa huomioon komission ehdotuksen,

sekä katsoo seuraavaa:

Cotonoun sopimuksen 96 artiklan mukaisten Togon tasavallan kanssa käytyjen neuvottelujen päättämisestä 15 päivänä marraskuuta 2004 tehdyssä neuvoston päätöksessä 2004/793/EY (4) säädetään, että päätös on voimassa 24 kuukautta sen tekemisestä, aiheellisten toimenpiteiden seurannan mahdollistamiseksi.

Presidentti Eyademan kuolemaa vuonna 2005 seurannut poliittinen kriisi oli odottamaton tapahtuma, joka on estänyt Togon hallitusta pysymästä antamiensa sitoumusten alkuperäisessä toteutusaikataulussa, jolloin asetettuja tavoitteita ei ole voitu saavuttaa alunperin vaaditussa määräajassa, erityisesti parlamenttivaalien järjestämisen osalta.

Tämän seurantakauden päättyessä useat sitoumukset on toteutettu ja tärkeimmät jäljellä olevat sitoumukset ovat johtaneet konkreettisiin aloitteisiin. Useita Cotonoun sopimuksen olennaisten osien kannalta tärkeitä toimenpiteitä on kuitenkin vielä toteutettava,

ON PÄÄTTÄNYT SEURAAVAA:

1 artikla

Jatketaan Cotonoun sopimuksen 96 artiklan mukaisten Togon tasavallan kanssa käytyjen neuvottelujen päättämisestä tehdyn päätöksen 2004/793/EY voimassaoloaikaa 12 kuukaudella 15 päivään marraskuuta 2007. Päätöstä tarkastellaan uudelleen säännöllisesti kuuden kuukauden välein.

2 artikla

Päätöksellä 2004/793/EY käyttöön otettuja toimenpiteitä, Cotonoun sopimuksen 96 artiklan 2 kohdan c alakohdassa tarkoitettuina aiheellisina toimenpiteinä, muutetaan tämän päätöksen liitteenä olevasta kirjeluonnoksesta ilmenevällä tavalla.

3 artikla

Tämä päätös tulee voimaan päivänä, jona se tehdään. Se julkaistaan Euroopan unionin virallisessa lehdessä.

(1) EYVL L 317, 15.12.2000, s. 3.

(2) EUVL L 287, 28.10.2005, s. 4.

(3) EYVL L 317, 15.12.2000, s. 376.

(4) EUVL L 349, 25.11.2004, s. 17.

LIITE

Vastaanottaja: pääministeri, Togon tasavallan hallituksen päämies

Arvoisa pääministeri,

Euroopan unioni pitää Cotonoun sopimuksen 9 artiklan määräyksiä erittäin tärkeinä. Ihmisoikeuksien kunnioittaminen sekä demokratian ja oikeusvaltion periaatteiden noudattaminen, joihin AKT-maiden ja EU:n kumppanuus perustuu, ovat kyseisen sopimuksen olennaisia osia ja siis suhteidemme perusta.

Euroopan unioni katsoi vuonna 2004, että Togon poliittinen tilanne oli näiden sopimuksen olennaisten osien vastainen, ja käynnisti huhtikuussa 2004 sopimuksen 96 artiklan mukaiset neuvottelut, joissa Togon hallitus antoi 22 sitoumusta. Neuvottelut johtivat päätelmiin, jotka annettiin hallituksen päämiehelle tiedoksi 15 päivänä marraskuuta 2004 päivätyllä kirjeellä.

Aiheellisiin toimenpiteisiin liittyy 24 kuukauden seurantajakso, joka päättyy 14 päivänä marraskuuta 2006. Tämän jakson aikana on käyty tehostettua poliittista vuoropuhelua, josta ovat osoituksena muun muassa neuvoston ja komission yhteiset seurantakäynnit heinäkuussa 2005, maaliskuussa 2006 ja lokakuussa 2006.

Annettujen sitoumusten seuranta osoitti tilanteen parantuneen huomattavasti vuoden 2004 lopussa, mutta heikentyneen jälleen vuoden 2005 tapahtumien yhteydessä presidentti Eyademan kuoleman jälkeen. Kesäkuusta 2005 alkaen on noudatettu avoimuuspolitiikkaa, ja tämänhetkinen tilanne on selkeästi parempi ja vakaampi hiljattain tehdyn yleispoliittisen sopimuksen mukaisesti, mistä voimme onnitella viranomaisia ja kaikkia togolaisia osapuolia.

Keskeisimmistä aloitteista, jotka on tehty 22 sitoumuksen täytäntöön panemiseksi, olemme kiinnittäneet huomiota erityisesti seuraaviin:

— todellisen poliittisen vuoropuhelun käyminen maan sisällä siten, että kaikki osapuolet ovat yhdessä pohtineet avoimelle esityslistalle otettuja ongelmia. Vuoropuhelu on johtanut poliittiseen sopimukseen, jonka kaikki osapuolet allekirjoittivat 20 päivänä elokuuta 2006. Allekirjoitetun sopimuksen päämääränä on luoda perusta kestävälle kansalliselle sovinnolle, ja se ylittää Euroopan unionille annetut sitoumukset. Vaalien järjestämiseen ja rankaisemattomuuden käytäntöön liittyvien kysymysten lisäksi siinä käsitellään perustuslain ja armeijan uudistamiseen liittyviä kysymyksiä,

— kansalliseen yhtenäisyyteen perustuvan hallituksen muodostaminen, sisällyttäen siihen opposition jäseniä, 20 päivänä elokuuta allekirjoitetun sopimuksen täytäntöönpanon puitteissa,

— sitoumus järjestää parlamenttivaalit, jotka riippumaton kansallinen vaalitoimikunta (CENI) on ilmoittanut järjestettäväksi kesäkuussa 2007,

— uuden lehdistön toimintaa säätelevän lain täytäntöönpano, julkisten tiedotusvälineiden pyrkimykset tasapuolisempaan uutisointiin ja muutokset audiovisuaali- ja tiedotusalan korkean viranomaisen kokoonpanossa,

— oikeuslaitoksen uudistusohjelman hyväksyminen, vuoden 2005 tapahtumien yhteydessä pidätettyjen poliittisten vankien vapauttaminen ja vankilaolojen parantaminen,

— yhteistyöpöytäkirjan allekirjoittaminen 10 päivänä heinäkuuta 2006 YK:n ihmisoikeusvaltuutetun toimiston kanssa toimipisteen avaamisesta Loméssa. Toimiston tehtävänä on auttaa Togon hallitusta ja seurata ihmisoikeustilannetta.

Olemme myös tyytyväisiä aloitteisiin, jotka eivät varsinaisesti sisälly 22 sitoumukseen. Tällaisia aloitteita ovat armeijan uudistus, jossa ulkoiset puolustustehtävät erotetaan sisäiseen turvallisuuteen liittyvistä tehtävistä, sekä pakolaisongelman käsittely, jossa ensimmäinen tehtävä on luottamuksen palauttaminen.

Kaikki toteutetut toimet vaikuttavat epäilemättä demokratian palauttamiseen ja ihmisoikeuksien kunnioittamiseen sekä edistävät annettujen sitoumusten noudattamista.

Tässä Euroopan unionin ja Togon välisen luottamuksen palauttamisen yhteydessä toivomme tehostettua poliittista vuoropuhelua seuraavista kysymyksistä:

— toteutettujen edistysaskelten vakiinnuttaminen, jonka vahvistavat tulevat vaalit,

— sellaisen kaikkien osapuolten hyväksymän ja yleispoliittisessa sopimuksessa määritellyn vaalijärjestelmän käyttöönotto, jolla parlamenttivaalit voidaan käydä vapaasti ja avoimesti,

— oikeudellisen kehyksen määrittely poliittisten puolueiden rahoitukselle,

— hallinnon hajauttamisen jatkaminen,

— rankaisemattomuuden käytännön vastaisiin toimiin liittyvien kysymysten käsittely, mukaan lukien tutkintalautakunnan ja toimikunnan perustaminen kansallisen sovinnon edistämiseksi, yleispoliittisen sopimuksen 2.2 ja 2.4 kohdan mukaisesti, sekä ihmisoikeuksien kunnioittamista koskevat takuut sitoumuksen 2.1 mukaisina,

— kansallisen ihmisoikeuskomission perussäännön tarkistus ja sen kokoonpanon uudistaminen, sekä Yhdistyneiden Kansakuntien ihmisoikeusvaltuutetun toimipisteen perustaminen Loméen.

Togon myönteisen kehityksen ja vielä tekemättömien parannusten vuoksi Euroopan unioni on päättänyt jatkaa 15 päivänä marraskuuta 2004 tehdyn päätöksen seurantajaksoa siten, että se kestää 36 kuukautta, jotta Togon viranomaisilla on aikaa toteuttaa kaikki antamansa sitoumukset. Päätöstä tarkastellaan uudelleen säännöllisesti vähintään kuuden kuukauden välein Euroopan unionin puheenjohtajavaltion ja Euroopan komission johdolla.

Tukeakseen käynnissä olevaa uudistusprosessia, Euroopan unioni haluaa mukauttaa aiheellisia toimenpiteitä.

Tässä yhteydessä kuudennesta ja seitsemännestä EKR:stä jäljellä olevat varat otetaan käyttöön aiheellisten toimenpiteiden tavoitteiden mukaisesti: niillä tuetaan parlamenttivaalien järjestämistä, rahoitetaan teknisen yhteistyön välinettä muun muassa 22 sitoumuksen toteutuksen tukemiseksi, tuetaan oikeuslaitoksen uudistamiseen ja ihmisoikeusvalistukseen tähtäävää ohjelmaa sekä rahoitetaan voimakkaasti työvoimavaltaisten alojen sosiaalista ohjelmaa.

Ottaen huomioon, että vaaleja koskevista järjestelyistä on päätetty ja vaalipäivä on vahvistettu, yhdeksännen EKR:n ilmoittaminen ja toteuttaminen sekä vuosille 1995–1999 osoitettuja Stabex-varoja koskevien keskinäisten velvoitteiden viitekehyksen toteuttaminen on mahdollista tästä hetkestä alkaen.

Kunnioittavasti

Tehty Brysselissä

Neuvoston puolesta

Komission puolesta